કાર ઝાટકો ખાઈ ગઈ, અને અનુષા પણ…. એ વિચારોના વમળમાંથી બહાર આવી ગઈ. એણે મૃદુતાથી પૂછ્યું, “Is everything okay?” સ્વાભાવિકતાથી પુછાઈ ગયેલા પ્રશ્ને બંનેને અંદરથી હચમચાવી નાખ્યા. નિલયે સામે દેખાતા ગાર્ડન તરફ ઈશારો કરીને પૂછ્યું;” અહીં બેસીએ?” અનુષાએ હકારમાં ડોકું ધુણાવ્યું. એ રમણીય જગ્યાએ પહોચેલું, નવું નવું જોડાયેલું યુગલ પોતપોતાની અવઢવને સંતાડીને દૂર ક્ષિતિજને જોતું હતું… ચુપકીદી છવાયેલી હતી, અહીં જયારે સંવાદ પણ નહોતો ત્યારે પ્રણયચેષ્ટાઓનો તો સવાલ જ ક્યાં હતો?